text: Tønder-politiker kan fortsætte i politik trods dom
  09 september 2015 kl. 04.26
  Trods dom for at have ansat en udenlandsk medarbejder, der ikke havde opholds og arbejdstilladelse i orden, så er Jørgen Popp Petersen fra Slesvigsk Parti fortsat valgbar. Det har valgbarhedsnævnet nu afgjort.
  Jørgen Popp Petersen, der er formand for Kultur og Fritidsudvalget i Tønder, fik i juni måned en bøde på 50.000 kroner for overtrædelse af udlændingeloven. Politikeren havde i en periode ansat en brasiliansk medarbejder, der fungerede som fodermester for Jørgen Popp Petersen.
  Når en kommunalpolitiker bliver dømt, skal det indberettes til valgbarhedsnævnet og de har altså netop afgjort, at det ikke får indflydelse på Jørgen Popp Petersens fremtidige muligheder for at blive valgt.
  Både Tønder borgmester Laurids Rudebeck og Jørgen Popp Petersen giver i en pressemeddelelse fra Tønder Kommune udtryk for, at de er glade for at sagen nu er afsluttet.
  